Ilia Fibiger
Ilia Fibiger, 1817-1867, dansk forfatter og filantrop, søster til Mathilde Fibiger. Ilia Fibiger udgav fire bind dramaer, hvoraf komedien Modsætninger blev opført på Det Kgl. Teater i 1860, tre bind eventyr og guvernanteromanen Magdalene (1862). Da forfatterskabet hverken kunne forsørge eller tilfredsstille hende, påtog hun sig under koleraepidemien i 1853 frivillig vågetjeneste ved fattighospitalet og var fra 1854-60 ansat som Danmarks første sygeplejerske. Siden bosatte hun sig med seks forældreløse børn i Københavns første sociale boligbyggeri, Lægeforeningens boliger.